Per Dalgaard (DF), 2003-02-25:
Trafiksikkerhed ligger alle folk meget på sinde.
At føle sig sikker på vejene er næsten at betragte som en menneskeret.
Færdselssikkerhedskommissionens rapport fra år 2000 er et godt udgangspunkt for aktioner til at bedre trafiksikkerheden.
Som alle også ved, er der mange forhold i trafikken
, man ikke selv er herre over.
Det være sig vejenes tilstand, vejret og ikke mindst andre trafikanters kørsel.
Vejret kan vi som bekendt ikke gøre noget ved.
Men de andre forhold: vejenes tilstand og de andre trafikanter har vi mulighed for at påvirke.
Det første gennem investeringer i et bedre vejnet og det sidste gennem kampagner.
Det er derfor glædeligt, at regeringen fortsat vil investere beløb i nye motorveje, i forbedring af det eksisterende vejnet og samtidig give færdselskampagner en stor opmærksomhed.
Kampagner til fremme af trafiksikkerheden viser deres værd ved et fald i ulykkerne op gennem 1990'erne.
Dansk Folkeparti mener, at de indsatsområder, der er anført i kommissionens rapport, som jo er en rapport, der blev trykt i 2000, hvorfor dataene jo selvfølgelig må være nogle år ældre, selvfølgelig vil udvides med den nyeste forskning på området trafiksikkerhed.
I den gamle rapport står der anført nogle vigtige og helt rigtige forhold til forbedring af trafiksikkerheden.
Sammen med 62 andre punkter står der: Overhold hastighedsgrænserne, brug altid sikkerhedssele, kør aldrig spirituskørsel.
Det kan ingen være uenig i.
Men den nyeste forskning fortæller også om andre forhold, der forårsager uheld.
Politiet i Californien har i 2002 undersøgt 3.332 trafikulykker, hvor 30 pct. skyldtes distraktion under kørslen.
Jeg er sikker på, at disse forhold uden problemer kan overføres på danske forhold.
Men også det at tænde en cigaret, sætte en cd i afspilleren, rode efter genstande eller sågar udføre lettere kontorarbejde i bilen, medens den kører derudad, tegner sig for distraktionsulykker, altså hvor føreren ikke er opmærksom på at holde sine øjne på vejen.
En anden undersøgelse viser også, at hver fjerde af ulykkerne sker, fordi bilisten, føreren, måske falder i søvn - måske kun kortvarigt.
Dette aspekt bør derfor som en selvfølge også inddrages i de kampagner, der fremover skal løbe af stabelen.
Netop kampagner falder godt i tråd med Dansk Folkepartis trafikpolitik.
Derfor bør der f.eks. sættes midler af til det, der hedder Børnenes Trafikklub, ligesom også skolepatruljernes aktiviteter bør indgå.
I Dansk Folkeparti vender vi os imod automatisk hastighedskontrol som et middel til at mindske antallet af ulykker.
Vi anser det for at være en pengemaskine for staten, hvorfor vi ikke vil være med til det.
Det er vores opfattelse, at bilister i forvejen betaler mere end rigeligt til trafikken.
Men vi accepterer automatisk hastighedskontrol på steder, hvor der for enhver fornuftig bilist burde køres med lav hastighed.
Det drejer sig om steder, hvor bløde trafikanter færdes tæt på vejen eller sågar skal krydse denne, f.eks. ved skoler, institutioner og andre steder.
Her bør der virkelig gribes resolut ind med bøder af en anselig størrelse, så vi kan få de formastelige til at køre ordentligt.
Uanset hvad man kalder det, er det en skat på bilisterne.
Det er over halvdelen af årsagen til ulykkerne.
Derfor tror vi ikke på, at blot det udelukkende at fokusere på en hastighedsreduktion vil få alle ulykker til at falde drastisk.
Og vi kan selvfølgelig tilslutte os den oplæste vedtagelse fra regeringen.